CELEX: 
Language: hr
Date: 2019-07-01 00:00:00
Title: PROVEDBENA ODLUKA KOMISIJE (EU) …/… o pravima na pristup sigurnosnim preporukama i odgovorima pohranjenima u Europskoj središnjoj bazi podataka i stavljanju izvan snage Odluke 2012/780/EU

PROVEDBENA ODLUKA KOMISIJE (EU) …/…
            
            
               оd 1.7.2019.
            
            
               o pravima na pristup sigurnosnim preporukama i odgovorima pohranjenima u Europskoj središnjoj bazi podataka i stavljanju izvan snage Odluke 2012/780/EU
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 376/2014 Europskog parlamenta i Vijeća o izvješćivanju, analizi i naknadnom postupanju u vezi s događajima u civilnom zrakoplovstvu, o izmjeni Uredbe (EU) br. 996/2010 Europskog parlamenta i Vijeća i stavljaju izvan snage Direktive 2003/42/EZ Europskog parlamenta i Vijeća i uredbi Komisije (EZ) br. 1321/2007 i (EZ) br. 1330/2007
                  1
               , a posebno njezin članak 8. stavak 4.
            
            
               budući da:
            
            
               (1)U skladu s člankom 18. stavkom 5. Uredbe (EU) br. 996/2010 Europskog parlamenta i Vijeća
                  2
                sve sigurnosne preporuke i odgovori moraju biti dokumentirani u središnjoj bazi podataka.
            
            
               (2)Središnja baza podataka koja se navodi u uvodnoj izjavi 1. uspostavljena je Uredbom (EU) br. 376/2014 kao Europska središnja baza podataka. 
            
            
               (3)U skladu s člankom 10. Uredbe (EU) br. 376/2014 pristup izvješćima o događaju pohranjenima u Europskoj središnjoj bazi podataka ograničen je zbog njihove povjerljive prirode. S druge strane, postoji legitiman interes da se omogući javni pristup svim sigurnosnim preporukama i pripadajućim odgovorima jer je sveobuhvatna svrha Uredbe (EU) br. 996/2010 i Uredbe (EU) br. 376/2014 smanjiti broj nesreća i promicati širenje nalaza o nezgodama povezanima sa sigurnošću. Postojanje takvog legitimnog interesa dodatno je potvrđeno činjenicom da izvještaji o sigurnosnim istragama, koji često uključuju sigurnosne preporuke, trebaju biti objavljeni u skladu s Uredbom (EU) br. 996/2010.
            
            
               (4)Na temelju članka 8. stavka 4. Uredbe (EU) br. 376/2014 Komisija treba donijeti mjere za upravljanje Europskom središnjom bazom podataka. Budući da iz sigurnosnih razloga ne bi trebao postojati izravan pristup Europskoj središnjoj bazi podataka, sve bi sigurnosne preporuke i pripadajući odgovori koji su sadržani u Europskoj središnjoj bazi podataka trebali biti dostupni javnosti putem zasebne javne internetske stranice.
            
            
               (5)Kad je riječ o pohrani, obradi i razmjeni podataka, u svakom bi trenutku i na svim razinama trebalo osigurati poštovanje obveza o zaštiti osobnih podataka utvrđenih u Uredbi (EU) 2016/679 Europskog parlamenta i Vijeća
                  3
                te u Uredbi (EU) 2018/1725 Europskog parlamenta i Vijeća
                  4
               .
            
            
               (6)Odluku Komisije 2012/780/EU
                  5
                trebalo bi staviti izvan snage te zamijeniti ovom Odlukom kojom bi se, u odnosu na Odluku 2012/780/EU, trebao odrediti javni pristup ne samo sigurnosnim preporukama, nego i pripadajućim odgovorima. 
            
            
               (7)Mjere predviđene ovom Uredbom u skladu su s mišljenjem Odbora osnovanog na temelju članka 127. Uredbe (EU) br. 2018/1139 Europskog parlamenta i Vijeća
                  6
               ,
            
            
               DONIJELA JE OVU ODLUKU: 
            
            
               Članak 1.
            
            
               Predmet
            
            
               Ovom Odlukom utvrđuju se mjere koje se odnose na upravljanje Europskom središnjom bazom podataka uspostavljenom u skladu s člankom 8. stavkom 1. Uredbe (EU) br. 376/2014 u pogledu pristupa sigurnosnim preporukama u smislu članka 2. stavka 15. Uredbe (EU) br. 996/2010 i pripadajućim odgovorima dokumentiranima na temelju članka 18. stavka 3. te uredbe.
            
         
         
            
               Članak 2.
            
            
               Status sigurnosnih preporuka i pripadajućih odgovora
            
            
               Sve sigurnosne preporuke i pripadajući odgovori sadržani u Europskoj središnjoj bazi podataka moraju biti dostupni široj javnosti putem javne internetske stranice koju će pokrenuti i kojom će upravljati Komisija.
            
            
               Članak 3.
            
            
               Zaštita osobnih podataka
            
            
               Obrada osobnih podataka u okviru ove Odluke mora se provoditi u skladu s uredbama (EU) 2016/679 i 2018/1725.
            
            
               Članak 4.
            
            
               Povjerljivost
            
            
               Odgovori na sigurnosne preporuke objavljene u skladu s ovom Odlukom ne smiju sadržavati povjerljive podatke. Države članice odredit će odgovarajuće mjere u tu svrhu. 
            
            
               Članak 5.
            
            
               Stavljanje izvan snage
            
            
               Odluka 2012/780/EU stavlja se izvan snage. 
            
            
               Članak 6.
            
            
               Stupanje na snagu
            
            
               Ova Odluka stupa na snagu dvadesetog dana od dana objave u Službenom listu Europske unije.
            
            
               Sastavljeno u Bruxellesu 1.7.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 122, 24.4.2014., str. 18. 
               
               
                  
                     (2)
                  
                        Uredba (EU) br. 996/2010 Europskog parlamenta i Vijeća od 20. listopada 2010. o istragama i sprječavanju nesreća i nezgoda u civilnom zrakoplovstvu i stavljanju izvan snage Direktive 94/56/EZ (SL L 295, 12.11.2010., str. 35.).
               
               
                  
                     (3)
                  
                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).
               
               
                  
                     (4)
                  
                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
               
               
                  
                     (5)
                  
                        Odluka Komisije 2012/780/EU od 5. prosinca 2012. o pravima pristupa Europskoj središnjoj bazi podataka za sigurnosne preporuke i pripadajuće odgovore, uspostavljenoj člankom 18. stavkom 5. Uredbe (EU) br. 996/2010 Europskog parlamenta i Vijeća o istragama i sprječavanju nesreća i nezgoda u civilnom zrakoplovstvu i stavljanju izvan snage Direktive 94/56/EZ (SL L 342, 14.12.2012., str. 46.).
               
               
                  
                     (6)
                  
                        Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa (SL L 212, 22.8.2018., str. 1.).